Sobçak, Qırımğa kirmek maqsadınen yapılğan muracaatı içün Ukraina elçiligini yalanda qabaatladı
08 mart 2018, 22:29
Rusiye prezidenti vazifesine namzet olğan Kseniya Sobçak, Rusiyedeki Ukraina elçiliginiñ, siyasetçiden qıtadaki Ukraina tarafından Qırımnı ziyaret etmek ricası ile arizanı almağanı aqqında malümatqa «yalan», dedi.
Sobçak, Сибирь.Реалии neşiri içün bergen intervyüde: «Men, Ukraina ukümetinden Ukraina toprağından Qırımğa kirmek içün izin sorağan yekâne Rusiye siyasetçisi olam. Ukrainanıñ Rusiyedeki elçiliginiñ vekilleri, bu arizanıñ kopiyasını almağanlarını aytalar, bu yalandır», – dedi.
Ukraina diplomatları tarafından bu hususta açıq menbalarda şimdilik izaat berilmedi.
Bunıñ arfesinde Ukrainanıñ Rusiyedeki elçiligi «İnterfaks.Ukraina»ğa, Rusiye prezidenti vazifesine namzet olağan Kseniya Sobçaktan, qıtadaki Ukraina tarafından keçip ilhaq etilgen Qırımnı ziyaret etmek imkânıñ berilmesi aqqında arizanı almağanını bildirdi.